Dienste ontwrig ná lisensiekantoor geplunder isFoto bloot ter illustrasie. (Foto: Maroela Media) Dienste is vandeesweek by die Centurion-lisensiekantoor ontwrig nadat daar Woensdagaand by die sentrum ingebreek is. Die inbraak het veroorsaak dat broodnodige dienste, soos lisensiehernuwings, nou tydelik hiér opgeskort is. Die Tshwane-metro het Donderdag in ŉ verklaring bevestig dat altesaam 35 rekenaars uit die kantoor gesteel is. ŉ Saak is reeds by die polisie aanhangig gemaak en dié ondersoek nou die voorval verder. Nog niemand is in verband met die inbraak in hegtenis geneem nie. Die metro sê ŉ aantal dienste sal tot verdere kennisgewing by hierdie lisensiekantoor opgeskort word. Dit sluit in bestuurslisensiehernuwings, asook die registrasie en lisensiëring van voertuie. Die sentrum sal wel aanhou om aansoeke vir bestuurslisensies en leerlinglisensies te aanvaar en die toetse vir dié soort lisensies doen. “Ons doen ŉ beroep op lede van die gemeenskap om eerder van alternatiewe sentrums in die metro gebruik te maak,” het Tshwane in ŉ verklaring gesê. Die Waltoo-, Rayton-, Akasia- en Bronkhorstspruit-lisensiekantore is steeds ten volle in werking. Dit is nie die eerste keer dat die Centurion-sentrum onder diefstal deurloop nie. Die sentrum is verskeie kere al geteiken waartydens rekenaars gesteel is. Die regering spook reeds om ŉ agterstand van derduisende aansoeke om hernuwing van bestuurslisensies te verwerk, wat gedeeltelik deur die Covid-19-pandemie veroorsaak is.